Komisijos sprendimas
1987 m. sausio 19 d.
dėl Čilės įmonių, patvirtintų importuoti į Bendriją šviežią mėsą, sąrašo
(87/124/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, kiaules ir šviežią mėsą iš trečiųjų šalių [1] su paskutiniais pakeitimais, padarytais Direktyva 86/469/EEB [2], ypač į jos 4 straipsnio 1 dalį ir 18 straipsnio 1 dalį;
kadangi trečiųjų šalių įmonėms negali būti leidžiama eksportuoti į Bendriją šviežios mėsos, jei jos nesilaiko Direktyvoje 72/462/EEB nustatytų specialiųjų ir bendrųjų reikalavimų;
kadangi, remiantis pirmuoju patikrinimu, nė viena Čilės įmonė nebuvo pripažinta patenkinama;
kadangi vėlesnis patikrinimas, atliktas remiantis Direktyvos 72/462/EEB 5 straipsniu ir 1986 m. rugsėjo 11 d. Komisijos Sprendimo 86/474/EEB dėl patikrinimų vietoje, atliktinų iš Bendrijai nepriklausančių šalių importuojant galvijus, kiaules ir šviežią mėsą, įgyvendinimo [3], 2 straipsnio 1 dalimi, parodė, kad vienoje iš įmonių higienos standartai sugriežtinti ir gali būti laikomi patenkinamais;
kadangi tokiomis aplinkybėmis ši įmonė gali būti įtraukta į įmonių, kurioms leidžiama eksportuoti į Bendriją, sąrašą;
kadangi šviežios mėsos importui iš priede nurodytos įmonės gali būti taikomos kitur nustatytos nuostatos ir Sutarties bendrosios nuostatos; kadangi ypač tam tikrų kategorijų mėsos, pavyzdžiui, mėsos, kurioje yra kai kurių medžiagų likučių, importui iš trečiųjų šalių ir išsiuntimui į kitas valstybes nares yra taikomos suderintos Bendrijos taisyklės, kurios dar nėra visiškai įgyvendintos;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Priede nurodyta Čilės įmonė patvirtinama importuoti į Bendriją šviežią mėsą remiantis minėtu priedu.
2. Šviežios mėsos iš šio straipsnio 1 dalyje minėtos įmonės importui tebetaikomos kitur nustatytos Bendrijos veterinarinės nuostatos.
2 straipsnis
Valstybės narės draudžia importuoti šviežią mėsą iš kitų įmonių nei priede nurodytos įmonės.
3 straipsnis
Šis sprendimas taikomas nuo 1987 m. sausio 15 d.
4 straipsnis
Šis sprendimas skirtas valstybėms narėms.
Priimta Briuselyje, 1987 m. sausio 19 d.